CELEX: 62022TN0136
Language: sk
Date: 2022-03-10 00:00:00
Title: Vec T-136/22: Žaloba podaná 10. marca 2022 – Hamoudi/Frontex

16.5.2022   
            
            
               SK
            
            
               Úradný vestník Európskej únie
            
            
               C 198/52
            
         
      Žaloba podaná 10. marca 2022 – Hamoudi/Frontex
      (Vec T-136/22)
      (2022/C 198/76)
      Jazyk konania: angličtina
      
         Účastníci konania
      
      
         Žalobca: Alaa Hamoudi (Turecko) (v zastúpení: F. Gatta, advokát)
      
         Žalovaná: Európska agentúra pre pohraničnú a pobrežnú stráž
      
         Návrhy
      
      Žalobca navrhuje, aby Všeobecný súd uložil agentúre Frontex povinnosť zaplatiť mu sumu 250 000 eur ako náhradu nemajetkovej ujmy vzhľadom na každý z dvoch žalobných návrhov. Žalobca konkrétne žiada o náhradu škody:
      
                  —
               
               
                  za ujmu, ktorá mu vznikla z dôvodu porušenia jeho základných práv podľa článkov 1, 2, 3, 4, 18, článku 19 ods. 1 a 2 a článku 21 Charty základných práv Európskej únie (ďalej len „CHZP“) počas a po kolektívnom vyhostení z Grécka v Egejskom mori, ku ktorému došlo od 28. do 29. apríla 2020 a ktorého bol účastníkom,
               
            
                  —
               
               
                  za jeho pocity nespravodlivosti a frustrácie, ktoré mu boli spôsobené tým, že páchateľom alebo spolupáchateľom kolektívneho vyhostenia z 28. – 29. apríla 2020 bola agentúra Európskej únie.
               
            
         Dôvody a hlavné tvrdenia
      
      Na podporu svojej žaloby žalobca uvádza tri žalobné dôvody.
      
                  1.
               
               
                  Prvý žalobný dôvod je založený na tom, že Frontex schválila spustenie akcie RBI Aegean v rozpore s článkom 46 ods. 5 nariadenia č. 2019/1896 (1), keď sa dopustila zjavne nesprávneho posúdenia, zneužitia právomoci a nekonala s náležitou starostlivosťou, čím porušila zásadu riadnej správy vecí verejných. Konkrétne výkonný riaditeľ agentúry Frontex nezákonne schválil spustenie akcie RBI Aegean v rozpore s článkom 46 ods. 5 nariadenia o zriadení Agentúry tým, že neuplatnil svoju voľnú úvahu, pokiaľ ide o samotné preskúmanie uplatniteľnosti tohto ustanovenia na mimoriadne premenlivú situáciu, ktorú bolo potrebné vyriešiť. Subsidiárne sa výkonný riaditeľ dopustil zjavne nesprávneho posúdenia a zneužitia právomoci a nesplnil si svoju povinnosť náležitej starostlivosti, keď sa domnieval, že článok 46 ods. 5 sa nevzťahuje na situáciu, ktorú bolo potrebné vyriešiť. Prvá ani druhá časť nemajetkovej ujmy by nevznikli, keby nedošlo k protiprávnemu opomenutiu konať alebo konaniu, ktoré možno pripísať agentúre Frontex.
               
            
                  2.
               
               
                  Druhý žalobný dôvod je založený na tom, že Frontex sa dopustila protiprávneho opomenutia, ktoré môže viesť k vzniku mimozmluvnej zodpovednosti, keď nekonala v súlade s článkom 46 ods. 4 nariadenia 2019/1896, čím porušila svoje pozitívne povinnosti podľa článku 80 uvedeného nariadenia a články 1, 2, 3, 4, 18, článok 19 ods. 1 a 2 a článok 21 CHZP (2) a zásadu riadnej správy vecí verejných, a dopustila sa zneužitia právomoci a zjavne nesprávneho posúdenia.
                  Výkonný riaditeľ agentúry Frontex sa protiprávne nevykonal svoju voľnú úvahu vo vzťahu k článku 46 ods. 4 nariadenia o zriadení Agentúry pred, počas a ani po tom, čo 28. – 29. apríla 2020 bola realizovaná operácia vytlačenia. Subsidiárne sa výkonný riaditeľ dopustil zjavne nesprávneho posúdenia a zneužitia právomoci a nesplnil si svoju povinnosť náležitej starostlivosti, keď sa domnieval, že článok 46 ods. 4 sa neuplatňuje na situáciu, ktorú bolo potrebné vyriešiť. Ani jedna časť nemajetkovej ujmy by nevznikla, keby nedošlo k napadnutému protiprávnemu opomenutiu konať zo strany agentúry Frontex.
               
            
                  3.
               
               
                  Tretí žalobný dôvod je založený na tom, že Frontex sa dopustila protiprávneho konania, ktoré môže viesť k vzniku mimozmluvnej zodpovednosti, pokiaľ ide o vytláčanie z 28. – 29. apríla 2020, tým, že porušila základné práva žalobcu podľa článkov 1, 2, 3, 4, 6, 18, článku 19 ods. 1 a 2 a článku 21 CHZP.
                  Protiprávne kolektívne vyhostenie z 28. a 29. apríla 2020, ktorého bol žalobca účastníkom, možno pripísať agentúre Frontex, jeho „skutočnému pôvodcovi“, keďže bolo vykonané v súlade s právne záväzným operačným plánom operácie RBI Aegean, ktorý vypracoval výkonný riaditeľ agentúry Frontex. Subsidiárne zodpovednosť agentúry Frontex vznikla na základe jej pomoci a asistencie pri organizácii protiprávneho kolektívneho vyhostenia ku ktorému došlo 28. – 29. apríla 2020 a ktorého bol žalobca účastníkom. Ani jedna zložka nemajetkovej ujmy by nevznikla, keby nedošlo k napadnutému protiprávnemu konaniu zo strany agentúry Frontex.
               
            
         (1)  Nariadenie Európskeho parlamentu a Rady (EÚ) 2019/1896 z 13. novembra 2019 o európskej pohraničnej a pobrežnej stráži a zrušení nariadení (EÚ) č. 1052/2013 a (EÚ) 2016/1624.
      
         (2)  Ú. v. EÚ C 326, 2012, s. 391.